CELEX: 32020D1793
Language: fi
Date: 2020-11-16 00:00:00
Title: Neuvoston päätös (EU) 2020/1793, annettu 16 päivänä marraskuuta 2020, päätöksen N:o 940/2014/EU muuttamisesta Ranskan syrjäisimpien alueiden meriverojärjestelmän soveltamisajan osalta

1.12.2020   
               
               
                  FI
               
               
                  Euroopan unionin virallinen lehti
               
               
                  L 402/21
               
            
         NEUVOSTON PÄÄTÖS (EU) 2020/1793,
         annettu 16 päivänä marraskuuta 2020,
         päätöksen N:o 940/2014/EU muuttamisesta Ranskan syrjäisimpien alueiden meriverojärjestelmän soveltamisajan osalta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 349 artiklan,
         ottaa huomioon Euroopan komission ehdotuksen,
         sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
         ottaa huomioon Euroopan parlamentin lausunnon (1),
         noudattaa erityistä lainsäätämisjärjestystä,
         sekä katsoo seuraavaa:
         
                     (1)
                  
                  
                     Neuvoston päätöksellä N:o 940/2014/EU (2) Ranskan viranomaisille annetaan lupa soveltaa Ranskan syrjäisimmillä alueilla vapautuksia meriverosta tai meriveron alennuksia kyseisen päätöksen liitteessä lueteltuihin tuotteisiin, jotka valmistetaan paikallisesti kyseisillä syrjäisimmillä alueilla. Verokannan porrastus saa olla enintään 10, 20 tai 30 prosenttiyksikköä tuotteesta ja merentakaisesta departementista riippuen. Päätöstä N:o 940/2014/EU sovelletaan 31 päivään joulukuuta 2020.
                  
               
                     (2)
                  
                  
                     Ranskan mukaan kilpailulliset haitat, joista Ranskan syrjäisimmät alueet kärsivät, ovat edelleen olemassa, ja Ranska on pyytänyt komissiolta nykyisen järjestelmän kaltaisen eriytetyn verojärjestelmän säilyttämistä 1 päivän tammikuuta 2021 jälkeen 31 päivään joulukuuta 2027 asti.
                  
               
                     (3)
                  
                  
                     Tuotteiden, joihin Ranska toivoo sovellettavan eriytettyä verotusta, luetteloiden analysointi on aikaa vievä prosessi, jossa kunkin tuotteen kohdalla on varmistettava eriytetyn verotuksen perusteet ja sen oikeasuhteisuus, jottei eriytetty verotus haittaa unionin oikeusjärjestyksen, mukaan lukien sisämarkkinat ja yhteiset politiikat, yhtenäisyyttä ja johdonmukaisuutta.
                  
               
                     (4)
                  
                  
                     Ranskan viranomaisten työ kaikkien tarvittavien tietojen keräämiseksi kyseistä varmistusta varten on covid-19-pandemian vuoksi viivästynyt huomattavasti. Tämän johdosta kyseistä työtä ei ole tähän mennessä saatu päätökseen.
                  
               
                     (5)
                  
                  
                     On olemassa oikeudellisen tyhjiön vaara, jos ehdotusta ei saada hyväksyttyä ennen 1 päivää tammikuuta 2021, sillä kaikenlaisen eriytetyn verotuksen soveltaminen Ranskan syrjäisimmillä alueilla olisi kiellettyä 1 päivän tammikuuta 2021 jälkeen.
                  
               
                     (6)
                  
                  
                     Jotta parhaillaan käynnissä oleva varmistustyö saataisiin loppuun ja komissiolla olisi riittävästi aikaa tehdä tasapainoinen ehdotus, jossa otetaan huomioon kaikki asiaan liittyvät intressit, tarvitaan kuusi kuukautta lisäaikaa.
                  
               
                     (7)
                  
                  
                     Päätös N:o 940/2014/EU olisi sen vuoksi muutettava tämän mukaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Korvataan päätöksen 940/2014/EU 1 artiklan 1 kohdassa päivämäärä ”31 päivään joulukuuta 2020” päivämäärällä ”30 päivään kesäkuuta 2021”.
         
         
            2 artikla
            Tätä päätöstä sovelletaan 1 päivästä tammikuuta 2021.
         
         
            3 artikla
            Tämä päätös on osoitettu Ranskan tasavallalle.
         
         
            Tehty Brysselissä 16 päivänä marraskuuta 2020.
            
               
                  Neuvoston puolesta
               
               
                  Puheenjohtaja
               
               M. ROTH
            
         
         
            (1)  Lausunto annettu 6. lokakuuta 2020 (ei vielä julkaistu virallisessa lehdessä).
         
            (2)  Neuvoston päätös N:o 940/2014/EU, annettu 17 päivänä joulukuuta 2014, Ranskan syrjäisimpien alueiden meriverojärjestelmästä (EUVL L 367, 23.12.2014, s. 1).